‘ธปท.’หงอคลังให้ซอฟต์โลนยอมให้กู้แต่ห่วงธรรมาภิบาล
“หม่อมเต๋า” เผยบอร์ด ธปท. อนุมัติหลักการทำซอฟต์โลนตามแนวทางที่คลังและ ธปท.จะทำร่วมกัน แต่กำชับให้ยึดหลักธรรมาภิบาลและรักษาวินัยการเงิน
23 ธ.ค. 2554

“หม่อมเต๋า” เผยบอร์ด ธปท. อนุมัติหลักการทำซอฟต์โลนตามแนวทางที่คลังและ ธปท.จะทำร่วมกัน แต่กำชับให้ยึดหลักธรรมาภิบาลและรักษาวินัยการเงิน
ม.ร.ว.จัตุมงคล โสณกุล ประธานคณะกรรมการธนาคารแห่งประเทศไทย (กกธ.) หรือบอร์ด ธปท. กล่าวว่า การประชุมบอร์ด ธปท. เมื่อวันที่ 22 ธ.ค.ที่ผ่านมา อนุมัติในหลักการให้ ธปท.จัดทำสินเชื่อดอกเบี้ยต่ำพิเศษ (ซอฟต์โลน) ตามนโยบายของกระทรวงการคลัง เพื่อช่วยเหลือเฉพาะผู้ประสบภัยที่เป็นผู้ประกอบการขนาดกลางและขนาดย่อม (เอสเอ็มอี) และรายย่อย ที่คงมีปัญหาในการหาแหล่งเงินกู้มาฟื้นฟูกิจการและบ้านเรือน 
“รายย่อยคงมีศักยภาพการกู้เงินกับสถาบันการเงินตามหลักเกณฑ์ปกติได้ไม่ถึง 2 รอบ” ม.ร.ว.จัตุมงคล กล่าว 
ม.ร.ว.จัตุมงคล กล่าวว่า ในส่วนของกระบวนการในการจัดซึ่งต้องมีการแก้ไขพระราชบัญญัติ (พ.ร.บ.) ธปท. หรืออาจจะออกพระราชกำหนด (พ.ร.ก.) ก็ขึ้นอยู่กับการดำเนินการของกระทรวงการคลังเอง ว่าจะทำอย่างไรต่อไป ถ้าจะมีการแก้ไขถ้อยคำในกฎหมายเฉพาะ เช่น ออกเป็น พ.ร.ก.ทาง ธปท.ก็คงต้องส่งคนไปช่วยดูข้อกฎหมายด้วย เพื่อความเข้าใจในการทำงานให้ตรงตามเจตนาที่เห็นชอบร่วมกัน 
ทั้งนี้ ให้จัดทำเป็นการเฉพาะและจำกัดวงเงินการทำ ปิดช่องทางที่จะทำให้รัฐบาลอ้างขอให้ทำอีกในอนาคต เพราะกรณีการช่วยเหลือเช่นนี้ควรทำเท่าที่จำเป็น เนื่องจากการทำซอฟต์โลน ธปท.ไม่ได้มีภาระแค่วงเงินอุดหนุนที่ทำว่าจะขาดทุนดอกเบี้ย แต่ยังมีภาระในการบริหารจัดการสภาพคล่องที่เหมาะสมด้วย 
“ภาระที่ทำซอฟต์โลนช่วยน้ำท่วมหนนี้คงไม่มากนัก ถ้าทำ 1 ถึง 2 แสนล้านบาท ภาระก็อยู่ประมาณ 3,000-6,000 ล้านบาท รวมภาระในการบริหารสภาพคล่องอื่นๆ แล้ว ธปท.พอจะรับภาระไหว ฉะนั้นจะทำวงเงินเท่าที่จะเหมาะสม คลังกับ ธปท.คงคุยกันได้ แต่สิ่งที่เราอยากจะเน้นและกำชับให้ระมัดระวัง คือ เรื่องการยึดหลักวินัยการเงินและการมีธรรมาภิบาลในการจัดทำมากกว่า” ม.ร.ว.จัตุมงคล กล่าว